
Parlamentul României

Camera Deputaţilor
COMISIA PENTRU  MEDIU  ŞI ECHILIBRU ECOLOGIC

	Bucureşti,
	09 decembrie  2014

	Nr.
	4c-27/235


AVIZ
asupra propunerii legislative privind achiziţionarea de la persoane fizice a deşeurilor metalice feroase şi neferoase care provin din sectorul de îmbunătăţiri funciare
În conformitate cu prevederile art.95 din Regulamentul Camerei Deputaţilor, republicat cu modificările şi completările ulterioare, Comisia pentru mediu şi echilibru ecologic a fost sesizată, spre dezbatere şi avizare, cu propunerea legislativă privind achiziţionarea de la persoane fizice a deşeurilor metalice feroase şi neferoase care provin din sectorul de îmbunătăţiri funciare, trimis cu adresa nr. PL.x. 499 din 02 decembrie din 2014
Senatul, în calitate de primă Cameră sesizată, a respins propunerea legislativă în şedinţa din 25 noiembrie 2014. 

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră  decizională. 

 Propunerea legislativă are ca obiect de reglementare interzicerea achiziţionării de la persoanele fizice a deşeurilor metalice feroase şi neferoase provenite din sectorul de îmbunătăţiri funciare, respectiv irigaţii, desecări şi lucrări antierozionale.

De asemenea, propunerea legislativă prevede şi contravenţiile care se aplică cumpărătorilor care achiziţionează de la persoane fizice materiale feroase şi neferoase provenite din sectorul de îmbunătăţiri funciare, precum şi cumpărătorilor care nu pot face dovada plăţii prin virament bancar a contravalorii bunurilor achiziţionate sau nu au întocmit o adeverinţă de primire şi plată ale cărei format şi conţinut să fie stabilite de ministrul economiei.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia pentru mediu şi echilibru ecologic a dezbătut propunerea legislativă în şedinţa din data de 09 decembrie 2014.
   Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ, transmis cu adresa nr.304 din 24 martie 2014. 

În urma dezbaterilor, Comisia pentru mediu şi echilibru ecologic a hotărât, cu unanimitate de voturi, avizarea negativă a propunerii legislative privind achiziţionarea de la persoane fizice a deşeurilor metalice feroase şi neferoase care provin din sectorul de îmbunătăţiri funciare.

În raport de obiectul şi conţinutul reglementării, propunerea legislativă face parte din categoria legilor ordinare. 


       PREŞEDINTE,
          
     SECRETAR,

    CARMEN ILEANA MOLDOVAN           VASILE DANIEL SUCIU

